### NN 123/2020 (11.11.2020.), Odluka o izmjenama Odluke o uvođenju nužnih epidemioloških mjera za područje Šibensko-kninske županije

Stožer civilne zaštite Republike Hrvatske

2387

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20), članka 22.a Zakona o sustavu civilne zaštite (»Narodne novine« broj 82/15, 118/18 i 31/20) te članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20) Stožer civilne zaštite Republike Hrvatske, 10. studenoga 2020. godine, donosi

ODLUKU

O IZMJENAMA ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE ŠIBENSKO-KNINSKE ŽUPANIJE

I.

Na prijedlog Stožera civilne zaštite Šibensko-kninske županije u Odluci o uvođenju nužnih epidemioloških mjera za područje Šibensko-kninske županije (»Narodne novine« broj 107/20, 112/20 i 115/20) točka II. mijenja se i glasi:

»Nužne epidemiološke mjere iz točke I. ove Odluke su:

– zabrana održavanja svih javnih događanja i okupljanja više od 30 osoba na jednom mjestu, izuzev sportskih natjecanja na kojima se najveći dopušteni broj natjecatelja i službenih osoba određuje prema natjecateljskom propisniku za svako pojedino sportsko natjecanje

– na profesionalnim umjetničkim izvedbama i programima, kino projekcijama i izložbama u muzejskim, galerijskim i ostalim izložbenim prostorima može biti prisutno najviše 50 osoba uz strogo pridržavanje svih propisanih epidemioloških mjera i posebnih preporuka i uputa Hrvatskog zavoda za javno zdravstvo

– na vjerskim obredima u zatvorenim prostorima broj prisutnih osoba se ograničava s obzirom na veličini prostora, na način da za svaku prisutnu osobu mora biti osigurano najmanje 4 m2

– ograničava se radno vrijeme svih vrsta ugostiteljskih objekata do 22,00 sata

– zabranjuju se posjeti korisnicima ustanova socijalne skrbi koje pružaju uslugu smještaja

– zabranjuju se izlasci korisnika ustanova socijalne skrbi koje pružaju uslugu smještaja izvan prostora objekata i dvorišta, osim ako je izlazak uvjetovan medicinskim razlozima

– preporuka sportskim udrugama i drugim organiziranim skupinama koje ne sudjeluju u službenim natjecanjima da ne održavaju treninge, pripremne vježbe i rekreativne aktivnosti u zatvorenim prostorima

– preporuka da se privatna okupljanja ne održavaju, a ako se održavaju da se ograniče na što manji broj povezanih kućanstava

– preporuka da se sjednice predstavničkih tijela jedinica lokalne i područne (regionalne) samouprave održavaju putem videokonferencije ili uz pomoć drugih tehnologija za održavanje sastanaka na daljinu

– preporuka poslodavcima da organiziraju rad uz što veću međusobnu udaljenost radnika i uz održavanje fizičkog razmaka od najmanje 2 metra, kad god je to moguće.

II.

Točka III. mijenja se i glasi:

»Zadužuju se stožeri jedinica lokalne samouprave za pojačani nadzor pridržavanja propisanih epidemioloških mjera i dnevno izvještavanje Stožera civilne zaštite Šibensko-kninske županije o pridržavanju propisanih mjera na njihovom području.«

III.

Nužne epidemiološke mjere iz ove Odluke određuju se u trajanju do 30. studenoga 2020. godine.

IV.

Ova Odluka objavit će se u »Narodnim novinama«, a stupa na snagu 12. studenoga 2020. godine.

Klasa: 810-06/20-01/7
 Urbroj: 511-01-300-20-211
 Zagreb, 10. studenoga 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.